CELEX: 32018D0499
Language: et
Date: 2018-03-20 00:00:00
Title: Komisjoni rakendusotsus (EL) 2018/499, 20. märts 2018, millega Euroopa teadusuuringute infrastruktuuri konsortsiumina asutatakse Euroopa keemilise bioloogia avatud sõeluuringuplatvormide taristu (EU-OPENSCREEN ERIC) (teatavaks tehtud numbri C(2018) 1482 all) (EMPs kohaldatav tekst )

26.3.2018   
            
            
               ET
            
            
               Euroopa Liidu Teataja
            
            
               L 82/8
            
         KOMISJONI RAKENDUSOTSUS (EL) 2018/499,
   20. märts 2018,
   millega Euroopa teadusuuringute infrastruktuuri konsortsiumina asutatakse Euroopa keemilise bioloogia avatud sõeluuringuplatvormide taristu (EU-OPENSCREEN ERIC)
   
      
         (teatavaks tehtud numbri C(2018) 1482 all)
      
   
   (Ainult hispaania-, inglise-, läti-, poola-, rootsi-, saksa-, soome- ja tšehhikeelne tekst on autentsed)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,
   ning arvestades järgmist:
   
               (1)
            
            
               Hispaania, Läti, Norra, Poola, Saksamaa, Soome ja Tšehhi Vabariik esitasid komisjonile taotluse asutada Euroopa teadusuuringute infrastruktuuri konsortsiumina Euroopa keemilise bioloogia avatud sõeluuringuplatvormide taristu (EU-OPENSCREEN ERIC). Nad on kokku leppinud, et EU-OPENSCREEN ERICu asukohaliikmesriik on Saksamaa.
            
         
               (2)
            
            
               Vastavalt EMP ühiskomitee otsusele nr 72/2015 (2) hõlmab Euroopa Majanduspiirkonna (EMP) leping määrust (EÜ) nr 723/2009.
            
         
               (3)
            
            
               Komisjon hindas taotlust vastavalt määruse (EÜ) nr 723/2009 artikli 5 lõikele 2 ja jõudis järeldusele, et see vastab nimetatud määruses sätestatud nõuetele.
            
         
               (4)
            
            
               Käesoleva otsusega ette nähtud meetmed on vastavuses määruse (EÜ) nr 723/2009 artikli 20 kohaselt asutatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Euroopa teadusuuringute infrastruktuuri konsortsiumina asutatakse Euroopa keemilise bioloogia avatud sõeluuringuplatvormide taristu (EU-OPENSCREEN ERIC).
   2.   EU-OPENSCREEN ERICu põhikirja olulised osad on esitatud lisas.
   Artikkel 2
   Käesolev otsus on adresseeritud Hispaania Kuningriigile, Läti Vabariigile, Norra Kuningriigile, Poola Vabariigile, Saksamaa Liitvabariigile, Soome Vabariigile ja Tšehhi Vabariigile.
   
      Brüssel, 20. märts 2018
      
         
            Komisjoni nimel
         
         
            komisjoni liige
         
         Carlos MOEDAS
      
   
   
      (1)  ELT L 206, 8.8.2009, lk 1.
   
      (2)  EMP ühiskomitee 20. märtsi 2015. aasta otsus nr 72/2015, millega muudetakse EMP lepingu protokolli nr 31 koostöö kohta teatavates valdkondades väljaspool nelja vabadust (ELT L 129, 19.5.2016, lk 85).
   
      LISA
      
         EU-OPENSCREEN ERICu PÕHIKIRJA OLULISED OSAD
      
      
         EU-OPENSCREEN ERICu põhikirja olulised osad määruse (EÜ) nr 723/2009 artikli 6 lõike 3 tähenduses on põhikirja järgmised artiklid ja lõiked.
      
      1.   Ülesanded ja tegevus
      
      (EU-OPENSCREEN ERICu põhikirja artikkel 3)
      
                  1.
               
               
                  EU-OPENSCREEN ERIC loob, käitab ja arendab sõeluuringuplatvormidest ning keemia- ja bioloogiaüksustest koosnevat Euroopa hajutatud teadustaristut, et lihtsustada teadlaste juurdepääsu rahalistele vahenditele, töövahenditele ja tegevuskohtadele ning toetada kõrge kvaliteediga teadusuuringuid bioloogiliste protsesside molekulaarmehhanismide valdkonnas.
               
            
                  2.
               
               
                  EU-OPENSCREEN ERIC käitab taristut mittetulunduslikel alustel. EU-OPENSCREEN ERIC võib piiratud ulatuses tegeleda majandustegevusega, tingimusel et see on tihedalt seotud tema peamise ülesandega ega ohusta selle täitmist.
               
            
                  3.
               
               
                  Oma ülesannete täitmiseks korraldab ja koordineerib EU-OPENSCREEN ERIC mitmesugust tegevust, mis hõlmab muu hulgas järgmist:
                  
                              a)
                           
                           
                              Euroopa keemilise bioloogia ainete kogu loomine, arendamine ja haldamine;
                           
                        
                              b)
                           
                           
                              sõelumistulemuste keskandmebaasi loomine, arendamine ja haldamine;
                           
                        
                              c)
                           
                           
                              koordineerimisega tegeleva peakontori loomine ja haldamine;
                           
                        
                              d)
                           
                           
                              kvaliteetsete taristuteenuste korraldamine ja koordineerimine, mida toetavad ühtlustatud menetlused ja kvaliteedistandardid;
                           
                        
                              e)
                           
                           
                              teadlastele reaalse juurdepääsu võimaldamine EU-OPENSCREEN ERICu ja selle partnerkeskuste vahenditele ja teenustele põhikirjas sätestatud tingimustel;
                           
                        
                              f)
                           
                           
                              koostöösuhete loomine teiste Euroopa ja rahvusvaheliste teadustaristutega, et abistada teaduskogukonda interdistsiplinaarsetes teadusküsimustes;
                           
                        
                              g)
                           
                           
                              töövahendite ja andmete levitamine üldsusele;
                           
                        
                              h)
                           
                           
                              asjaomase tööstusharuga teabe vahetamine, ilma et see piiraks määruse (EÜ) nr 723/2009 artikli 3 lõike 2 kohaldamist.
                           
                        
            2.   EU-OPENSCREEN ERICu põhikirjajärgne asukoht
      
      (EU-OPENSCREEN ERICu põhikirja artikli 1 lõige 2)
      EU-OPENSCREEN ERICu põhikirjajärgne asukoht on Saksamaal Berliinis.
      3.   Nimetus
      
      (EU-OPENSCREEN ERICu põhikirja artikli 1 lõige 1)
      Luuakse Euroopa keemilise bioloogia avatud sõeluuringuplatvormide taristu EU-OPENSCREEN. EU-OPENSCREENi õiguslik vorm on Euroopa teadusuuringute infrastruktuuri konsortsium (ERIC) ja selle nimi on EU-OPENSCREEN ERIC.
      4.   Tegevuse kestus
      
      (EU-OPENSCREEN ERICu põhikirja artikli 28 lõige 1)
      EU-OPENSCREEN ERIC asutatakse määramata ajaks.
      5.   Tegevuse lõpetamine
      
      (EU-OPENSCREEN ERICu põhikirja artikli 28 lõiked 2–5)
      
                  1.
               
               
                  EU-OPENSCREEN ERIC likvideeritakse liikmete kogu artikli 14 lõike 6 kohase otsusega või kui liikmete arv on langenud alla määruse (EÜ) nr 723/2009 artikliga 9 kehtestatud miinimumi.
               
            
                  2.
               
               
                  Pärast EU-OPENSCREEN ERICu likvideerimisotsuse vastuvõtmist teavitab EU-OPENSCREEN ERIC sellest otsusest viivitamata ja igal juhul kümne päeva jooksul Euroopa Komisjoni.
               
            
                  3.
               
               
                  Pärast EU-OPENSCREEN ERICu võlgade tasumist järele jäänud varad jagatakse likvideerimisaegsete liikmete ja vaatlejate vahel proportsionaalselt, lähtudes nende akumuleerunud iga-aastastest sissemaksetest.
               
            
                  4.
               
               
                  EU-OPENSCREEN ERIC lakkab eksisteerimast päeval, mil Euroopa Komisjon avaldab sellekohase teate Euroopa Liidu Teatajas.
               
            6.   Vastutus
      
      (EU-OPENSCREEN ERICu põhikirja artikkel 20)
      
                  1.
               
               
                  Liikmete ja vaatlejate vastutus EU-OPENSCREEN ERICu võlgade eest piirdub nende asjaomaste sissemaksetega.
               
            
                  2.
               
               
                  EU-OPENSCREEN ERIC kindlustab ennast nõuetekohaselt ja piisaval määral EU-OPENSCREEN ERICu loomise ja toimimisega seotud riskide vastu.
               
            7.   Juurdepääsupõhimõtted
      
      (EU-OPENSCREEN ERICu põhikirja artikkel 22)
      
                  1.
               
               
                  EU-OPENSCREEN ERIC võimaldab kasutajatele juurdepääsu oma teenustele ja rahalistele vahenditele vastavalt põhikirja 3. lisas kirjeldatud korrale.
               
            
                  2.
               
               
                  Kasutajad liigitatakse eri kategooriatesse. Nimetatud kategooriate erinevate juurdepääsutasude ja juurdepääsu ulatuse üle otsustab liikmete kogu.
               
            8.   Teadusliku hindamise põhimõtted
      
      (EU-OPENSCREEN ERICu põhikirja artikkel 17)
      
                  1.
               
               
                  Teaduse ja eetika nõuandekogu koosneb sõltumatutest ja rahvusvaheliselt tunnustatud teadlastest ja/või ekspertidest, kes tegutsevad iseenda nimel.
               
            
                  2.
               
               
                  Teaduse ja eetika nõuandekogu annab nõu kõikides liikmete kogu esitatud küsimustes, sh eetikaküsimustes. Täiendavad üksikasjad sätestatakse töökorras.
               
            
                  3.
               
               
                  Liikmete kogu nimetab teaduse ja eetika nõuandekogu liikmed kolmeks aastaks. Liikmete kogu võib nende ametiaega üks kord sama tähtaja võrra pikendada.
               
            9.   Teabe levitamise põhimõtted
      
      (EU-OPENSCREEN ERICu põhikirja artikkel 24)
      EU-OPENSCREEN ERICu teenuste ja rahaliste vahendite kasutajad teevad oma teadustöö tulemused pärast kaheaastast ooteaega avalikult kättesaadavaks EU-OPENSCREEN ERICu keskandmebaasis. Taotluse korral võib ooteaega pikendada kokku kuni kolme aastani. Kehtivaid õigusi ja kohustusi järgitakse sellest olenemata.
      10.   Intellektuaalomandi õigused
      
      (EU-OPENSCREEN ERICu põhikirja artikkel 25)
      
                  1.
               
               
                  Terminit „intellektuaalomand“ mõistetakse vastavalt 14. juulil 1967. aastal alla kirjutatud Maailma Intellektuaalse Omandi Organisatsiooni asutamise konventsiooni artiklile 2.
               
            
                  2.
               
               
                  EU-OPENSCREEN ERIC võib omada intellektuaalomandit, juhul kui innovatsiooniprotsessi on rahastatud EU-OPENSCREEN ERICu toetusega. Täpsemad üksikasjad seoses intellektuaalomandi põhimõtetega sätestatakse põhikirja 4. lisas ja töökorras.
               
            
                  3.
               
               
                  EU-OPENSCREEN ERICu loodud intellektuaalomandist saadavat tulu kasutatakse kuni töökorras sätestatud piirmäärani EU-OPENSCREEN ERICu tegevuse rahastamiseks. Seda piirmäära ületava tulu kasutamise üle otsustab liikmete kogu.
               
            
                  4.
               
               
                  Ühtki kõnealuse põhikirja sätet ei tuleks käsitada liikmete ja vaatlejate asjaomaste õigusnormidega ja nende osalusel sõlmitud rahvusvaheliste kokkulepetega määratletud intellektuaalomandi õiguste ja tulu jaotamise kokkulepete reguleerimisala ja kohaldamise muutmisena.
               
            11.   Töösuhetega seotud põhimõtted
      
      (EU-OPENSCREEN ERICu põhikirja artikkel 26)
      
                  1.
               
               
                  EU-OPENSCREEN ERIC tagab tööandjana kõigile võrdsed võimalused. EU-OPENSCREEN ERIC valib igale vabale ametikohale parima kandidaadi. EU-OPENSCREEN ERICu töösuhetega seotud põhimõtetele kohaldatakse selle riigi õigusakte, kus töötajad on tööle võetud.
               
            
                  2.
               
               
                  EU-OPENSCREEN ERICu töötajate valikumenetlus on läbipaistev, mittediskrimineeriv ning austab võrdseid võimalusi. Töötajate värbamine ja töösuhted on mittediskrimineerivad.
               
            12.   Hankepõhimõtted
      
      (EU-OPENSCREEN ERICu põhikirja artikli 27 lõiked 1 ja 2)
      
                  1.
               
               
                  EU-OPENSCREEN ERIC kohtleb hangetel osaleda soovijaid ja pakkujaid võrdselt ja mittediskrimineerivalt, sõltumata sellest, kas nad asuvad Euroopa Liidus või mitte. Kõigis hangetes järgitakse läbipaistvuse, mittediskrimineerimise ja konkurentsi põhimõtteid. Üheks hankekriteeriumiks võib olla innovatiivsus. Üksikasjad sätestatakse töökorras.
               
            
                  2.
               
               
                  Põhikirja artiklis 11 määratletud partnerkeskuste kaudu toimuvate hangete puhul võetakse arvesse EU-OPENSCREEN ERICu vajadusi, tehnilisi nõudeid ja asjaomaste asutuste avaldatud kirjeldusi. Täiendavad üksikasjad sätestatakse töökorras. Partnerkeskuse ja EU-OPENSCREEN ERICu vaheline leping peab sisaldama vastavat sätet.